《送在庭侄颔漕归蜀》
宋代·苏过

伯祖昔为郎，出乘使者轓。德星照东蜀，遗爱及后昆。

登车问民瘼，手拊创痍痕。遂使吾蜀人，不知狱吏尊。

迢迢六十年，乃复见曾孙。曾孙早读书，待诏金马门。

一选文昌省，骎骎西掖垣。凛然七尺躯，云梦不足吞。

乃居严徐间，锸齿吐吻唇。青云岂不愿，局促畏短辕。

收拾五车书，归扫西山坟。平生有家学，舍鱼取熊蹯。

况兹甘棠俗，尚怀挟纩恩。上以慰慈母，一笑请平反。

下以慰父老，俯不怍九原。更酌老翁水，我为歃此言。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。